প্ৰথম পৰ্যায়ৰ লোকসভা নিৰ্বাচনৰ দুদিন পূৰ্বেই অৰ্থাৎ ৯ এপ্ৰিলত লখিমপুৰ লোকসভা সমষ্টিৰ অন্তৰ্গত মাজুলী বিধানসভা সমষ্টিৰ ১৪টা দুৰ্গম ভোটকেন্দ্ৰলৈ ৰাওনা হ'ব ই ভি এম-ভি ভি পি এ টি যন্ত্ৰসহ ভোটগ্ৰহণকাৰী বিষয়া-কৰ্মচাৰী আৰু নিৰাপত্তাৰক্ষীৰ দল।
গড়মূৰস্থিত উপায়ুক্ত কাৰ্যালয় চৌহদত কাইলৈ পুৱা ৮ বজাৰ পৰা ১০.৩০ বজাৰ ভিতৰত এই ১৪টা ভোটকেন্দ্ৰত অহা ১১ এপ্ৰিলত হ'বলগীয়া ভোটগ্ৰহণৰ বাবে যাবলগা প্ৰিজাইডিং-পোলিং বিষয়াসকলক ভোটগ্ৰহণৰ প্ৰয়োজনীয় সামগ্ৰী অৰ্পণ কৰিব জিলা নিৰ্বাচন বিভাগে।
উল্লেখযোগ্য যে আঁহতগুৰি আৰু দক্ষিণ আঁহতগুৰি গাঁও পঞ্চায়ত এলেকাৰ অন্তৰ্গত উক্ত ১৪টা ভোটগ্ৰহণ কেন্দ্ৰ হৈছে ১নং সাধু চাপৰি, ৭নং মধ্য আঁহতগুৰি, ২নং বৰুৱাচুক, ৩নং আদৰ্শ এম ই স্কুল, ৪নং প্ৰগতি এম ই স্কুল, ৫নং হুটাৰ, ৬নং বুঢ়া চাপৰি, ১০নং চৰাই চাপৰি, ১১নং দলখোৱা এল পি স্কুল, ১২ নং শালমৰাপাৰ, ১৩নং উজিৰআটি, ১৪ নং ৰৌমাৰা, ১৫নং ভেকেলীমুগ এল পি স্কুল আৰু ৪২নং কাৰ্তিক চাপৰি ভোটকেন্দ্ৰ।
ভোটগ্ৰহণকাৰী দলসমূহৰ ভিতৰৰে সাধু চাপৰি আৰু মধ্য আঁহতগুৰি ভোটকেন্দ্ৰৰ দায়িত্বত থকা দল দুটাই কাইলৈ নিশাটো লখিমপুৰ জিলাৰ বিহপুৰীয়াত থকা দেউৰী স্বায়ত্ব পৰিষদৰ অতিথিগৃহত বাহৰ পাতি বুধবাৰে পুৱাই নিজ ভোটকেন্দ্ৰলৈ ৰাওনা হ'ব।
একেদৰে বাকি ১২টা ভোটকেন্দ্ৰৰ দায়িত্বত থকা দলকেইটাই কাইলৈ নিশাটো দেৰগাঁৱস্থিত আৰক্ষী প্ৰশিক্ষণ কেন্দ্ৰৰ অতিথিশালাত নিশা বাহৰ পাতি ১০এপ্ৰিলৰ পুৱাই নিজ ভোটকেন্দ্ৰলৈ ৰাওনা হ'ব।
ইতিমধ্যে বিহপুৰীয়াৰ দেউৰী স্বায়ত্ব পৰিষদ আৰু দেৰগাঁৱৰ আৰক্ষী প্ৰশিক্ষণ কেন্দ্ৰস্থিত অতিথিশালা দুটাক নিৰ্বাচন আয়োগে মাজুলী জিলা নিৰ্বাচন বিষয়াৰ কাৰ্যালয়ৰ কৰ্তৃত্বাধীন সাময়িক অন্তৱৰ্তী ষ্ট্ৰংৰোম হিচাপে চিহ্নিত কৰি জাননী জাৰি কৰিছে।
আনহাতে, জিলাখনৰ অৱশিষ্ট ১৫০টা ভোটকেন্দ্ৰলৈ ভোটগ্ৰহণকাৰী বিষয়া-কৰ্মচাৰীৰ দলসমূহ অহা ১০ এপ্ৰিলত ৰাওনা হ'ব।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
